**Dôvodová správa**

1. **Všeobecná časť**

Ministerstvo financií SR predkladá na rokovanie vlády Slovenskej republiky návrh zákona, ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov ako iniciatívny materiál. Návrh nadväzuje na rokovanie vlády zo dňa 10.6.2015 k materiálu „Informácia o priebehu fiškálnej decentralizácie v rokoch 2005 až 2015 a návrh na zvýšenie daňových príjmov obcí a vyšších územných celkov v ďalšom období“.

V  predloženom návrhu zákona sa zvyšuje podiel obcí na výnose dane z príjmov fyzických osôb zo 68,5 % na 70,0 % a podiel vyšších územných celkov z 29,2 % na 30,0 %, čím sa táto daň prerozdelí vo výške 100 % jej výnosu pre samosprávu. Od roku 2016 by teda z hľadiska rozpočtového určenia malo ísť výlučne o „samosprávnu“ daň, bez podielu štátneho rozpočtu na jej hotovostnom výnose.

Týmto zvýšením podielov na výnose dane z príjmov fyzických osôb sa od roku 2016 posilnia vlastné daňové príjmy obcí a vyšších územných celkov s pozitívnym dopadom na plnenie ich úloh nielen v oblasti základnej prevádzky, ale aj v oblasti budovania potrebnej infraštruktúry s prioritou skvalitňovania služieb občanom.

Návrh má neutrálny vplyv na rozpočet verejnej správy s pozitívnym dopadom na príjmy obcí a vyšších územných celkov a negatívnym dopadom na príjmy štátneho rozpočtu.

Materiál nemá vplyv na podnikateľské prostredie, sociálnu oblasť, životné prostredie a ani na informatizáciu spoločnosti.

Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Navrhuje sa, aby tento návrh zákona nadobudol účinnosť od 1. januára 2016.

**Doložka**

**vybraných vplyvov**

**A.1. Názov materiálu:** Návrh zákona, ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov

**Termín začatia a ukončenia PPK:** -

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

 Návrh zákona nemá dopad na rozpočet verejnej správy, vzhľadom na to, že ide o vzájomne vykompenzovanú zmenu prerozdelenia daňových príjmov medzi štátnym rozpočtom a rozpočtami územnej samosprávy. Podľa prognózy (február 2015) pre rok 2016 je dopad kvantifikovaný vo výške - 51 338 tis. € pre štátny rozpočet a + 51 338 tis. € pre územnú samosprávu, z toho pre obce + 33 481 tis. €. a pre VÚC + 17 857 tis. € . Pre rok 2017 je dopad kvantifikovaný vo výške - 54 885 tis. € pre štátny rozpočet a + 54 885 tis. € pre územnú samosprávu, z toho pre obce + 35 795 tis. € a pre VÚC + 19 090 tis. €. Pre rok 2018 je dopad - 58 683 tis. € pre štátny rozpočet, + 58 683 tis. € pre územnú samosprávu, z toho pre obce + 38 272 tis. € a pre VÚC + 20 411 tis. €.

**A.4. Alternatívne riešenia**

Bezpredmetné

**A.5. Stanovisko gestorov**

**Vplyvy na rozpočet verejnej správy,**

**na zamestnanosť vo verejnej správe a financovanie návrhu**

**2.1. Zhrnutie vplyvov na rozpočet verejnej správy v návrhu**

Tabuľka č. 1

|  |  |  |  |
| --- | --- | --- | --- |
|  | **Vplyv na rozpočet verejnej správy (v tis. eurách)** | | |
| **Vplyvy na rozpočet verejnej správy** | **2016** | **2017** | **2018** |
| **Príjmy verejnej správy celkom** | **0** | **0** | **0** |
| v tom: za každý subjekt verejnej správy zvlášť | ***0*** | ***0*** | ***0*** |
| ***z toho:*** |  |  |  |
| ***- vplyv na ŠR*** | ***-51 338*** | ***-54 885*** | ***-58 683*** |
| ***- vplyv na územnú samosprávu*** | ***+51 338*** | ***+54 885*** | ***+58 683*** |
| ***z toho:*** |  |  |  |
| * ***- obce*** | ***+33 481*** | ***+35 795*** | ***+38 272*** |
| ***- VÚC*** | ***+17 857*** | ***+19 090*** | ***+20 411*** |
| **Výdavky verejnej správy celkom** | **0** | **0** | **0** |
| v tom: ERDF | ***0*** | ***0*** | ***0*** |
| ŠR | ***0*** | ***0*** | ***0*** |
| ***z toho:*** |  |  |  |
| ***- vplyv na ŠR*** | ***0*** | ***0*** | ***0*** |
| ***- vplyv na územnú samosprávu*** | ***0*** | ***0*** | ***0*** |
| **Celková zamestnanosť** | **0** | **0** | **0** |
| ***- z toho vplyv na ŠR*** | 0 | 0 | 0 |
| **Financovanie zabezpečené v rozpočte** | **0** | **0** | **0** |

**DOLOŽKA ZLUČITEĽNOSTI**

**Právneho predpisu s právom Európskej únie**

1. **Predkladateľ návrhu zákona:**

vláda Slovenskej republiky.

1. **Názov návrhu zákona:**

Návrh zákona, ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov

**3. Problematika návrhu zákona :**

1. nie je upravená v práve Európskej únie.
2. nie je obsiahnutá v judikatúre Súdneho dvora Európskej únie.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4, 5 a 6 doložky zlučiteľnosti.

**B. Osobitná časť:**

**K Čl. I**

**K bodu 1 a 2**

Zvyšuje sa percentuálna hodnota podielu obcí na výnose dane z príjmov fyzických osôb zo 68,5 % na 70,0 % a podiel vyšších územných celkov z 29,2 % na 30,0 %.

**K bodu 3**

Daňové úrady v januári 2016 vypočítajú a poukážu podiel obcí a VÚC z výnosu dane z príjmov fyzických osôb za december 2015 na základe percentuálneho podielu uvedeného v § 2 a 3 platného pre rok 2016. Táto skutočnosť však neovplyvňuje nárok územnej samosprávy na podiel z tejto dane za rok 2015, preto spôsob zúčtovania za rok 2015 zostáva nezmenený.

**K Čl. II**

Navrhuje sa, aby tento návrh zákona nadobudol účinnosť od 1. januára 2016.

Schválené na rokovaní vlády Slovenskej republiky dňa 8. júla 2015.

**Robert Fico v. r.**

predseda vlády Slovenskej republiky

**Peter Kažimír v. r.**

podpredseda vlády a

minister financií Slovenskej republiky